Title: ระเบียบคณะกรรมการขายตรงและตลาดแบบตรง ว่าด้วยหลักเกณฑ์และเงื่อนไขในการเปรียบเทียบ ตามพระราชบัญญัติขายตรงและตลาดแบบตรง พ.ศ. 2545 พ.ศ. 2547

ระเบียบคณะกรรมการขายตรงและตลาดแบบตรง

ระเบียบคณะกรรมการขายตรงและตลาดแบบตรง
ว่าด้วยหลักเกณฑ์และเงื่อนไขในการเปรียบเทียบ
ตามพระราชบัญญัติขายตรงและตลาดแบบตรง
พ.ศ. ๒๕๔๕[๑]
พ.ศ. ๒๕๔๗

โดยที่มาตรา ๕๕
แห่งพระราชบัญญัติขายตรงและตลาดแบบตรง พ.ศ. ๒๕๔๕ ได้บัญญัติให้คณะกรรมการขายตรงและตลาดแบบตรง
มีอำนาจมอบหมายให้คณะอนุกรรมการพนักงานสอบสวนหรือพนักงานเจ้าหน้าที่ดำเนินการเปรียบเทียบได้
เว้นแต่กรณีตามมาตรา ๔๖ คณะกรรมการขายตรงและตลาดแบบตรง
จึงเห็นเป็นการสมควรวางระเบียบว่าด้วยหลักเกณฑ์และเงื่อนไขในการเปรียบเทียบสำหรับผู้ได้รับมอบหมายดังกล่าวเพื่อเป็นแนวทางปฏิบัติ
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการขายตรงและตลาดแบบตรง
ว่าด้วยหลักเกณฑ์และเงื่อนไขในการเปรียบเทียบตามพระราชบัญญัติขายตรงและตลาดแบบตรง
พ.ศ. ๒๕๔๕ พ.ศ.
๒๕๔๗

ข้อ ๒  ในระเบียบนี้
ผู้มีอำนาจเปรียบเทียบ
หมายความว่า ผู้ซึ่งได้รับมอบหมายจากคณะกรรมการขายตรงและตลาดแบบตรง
ให้ดำเนินการเปรียบเทียบบรรดาความผิดตามพระราชบัญญัติขายตรงและตลาดแบบตรง พ.ศ. ๒๕๔๕ ได้
ผู้ต้องหา หมายความว่า
ผู้ถูกกล่าวหาว่ากระทำความผิดตามพระราชบัญญัติขายตรงและตลาดแบบตรง พ.ศ. ๒๕๔๕

ข้อ ๓  บรรดาคดีที่ผู้มีอำนาจเปรียบเทียบเห็นว่าอยู่ในอำนาจเปรียบเทียบให้ผู้มีอำนาจเปรียบเทียบปฏิบัติดังนี้
(๑) ชี้แจงให้ผู้ต้องหาเข้าใจว่าความผิดที่ถูกกล่าวหาเป็นคดีที่เปรียบเทียบได้ในกรณีที่ผู้ต้องหายินยอมให้เปรียบเทียบให้ผู้มีอำนาจเปรียบเทียบบันทึกชื่อ
อายุ ที่อยู่ ของผู้กล่าวหาและผู้ต้องหา ข้อหา วัน เวลา และสถานที่เกิดเหตุ
ตลอดจนรายละเอียดอื่นๆ ในสมุดรับคำกล่าวโทษตามแบบ ขต. ๓
และบันทึกคำให้การของผู้กล่าวหาและผู้ต้องหาตามแบบ ขต. ๔
ท้ายระเบียบนี้ แล้วจึงเปรียบเทียบ
(๒) บรรดาคดีที่ผู้มีอำนาจเปรียบเทียบเห็นว่า
ไม่อาจเปรียบเทียบหรือไม่สมควรเปรียบเทียบ ให้ส่งพนักงานสอบสวนดำเนินคดีต่อไป

ข้อ ๔  ในการเปรียบเทียบ
ให้ผู้มีอำนาจเปรียบเทียบกำหนดเงินค่าปรับตามควรแก่พฤติการณ์และความร้ายแรงแห่งความผิด
ถ้าการเปรียบเทียบนั้นมีปัญหาสำคัญซึ่งยากแก่การวินิจฉัยให้หารือคณะกรรมการขายตรงและตลาดแบบตรง

ข้อ ๕  ถ้าคดีที่เปรียบเทียบมีของกลางที่จะต้องจัดการอย่างใดอย่างหนึ่งให้ผู้มีอำนาจเปรียบเทียบบันทึกความยินยอมจากเจ้าของสิ่งของนั้น
ๆ ว่ายินยอมมอบให้เป็นของแผ่นดินตามแบบ ขต.
๕ ท้ายระเบียบนี้
และจัดการแก่สิ่งของนั้นตามควรแก่กรณีภายในขอบเขตอำนาจหน้าที่ที่กระทำได้

ข้อ ๖  เมื่อผู้ต้องหาชำระเงินค่าปรับแล้วให้ผู้มีอำนาจเปรียบเทียบออกใบเสร็จรับเงินให้แก่ผู้ต้องหาและให้ผู้ต้องหาลงลายมือชื่อรับทราบจำนวนเงินค่าปรับไว้ที่คู่ฉบับใบเสร็จรับเงิน

ข้อ ๗ 
เมื่อเปรียบเทียบเสร็จและได้รับชำระค่าปรับแล้ว
ให้ผู้มีอำนาจเปรียบเทียบบันทึกการเปรียบเทียบตามแบบ ขต. ๖ ท้ายระเบียบนี้
และทำงบเดือนคดีตลอดจนรวบรวมสำนวนการเปรียบเทียบที่เสร็จคดีแล้วเสนอคณะกรรมการขายตรงและตลาดแบบตรงภายในเดือนถัดไป

ข้อ ๘ 
การเก็บรักษาเงินค่าปรับและการนำเงินค่าปรับส่งคลังให้เป็นไปตามระเบียบว่าด้วยการนั้น

ข้อ ๙  ให้สำนักงานคณะกรรมการคุ้มครองผู้บริโภคเก็บรักษาสำนวนเปรียบเทียบที่เสร็จคดีไว้ภายในกำหนดอายุความ
เมื่อพ้นกำหนดอายุความแล้วให้ขออนุญาตทำลาย

ข้อ ๑๐ 
ให้ประธานกรรมการขายตรงและตลาดแบบตรงรักษาการตามระเบียบนี้

ข้อ ๑๑ 
ให้ใช้ระเบียบนี้ตั้งแต่วันที่ ๖ กุมภาพันธ์ พ.ศ. ๒๕๔๗ เป็นต้นไป

ประกาศ ณ วันที่ ๕
กุมภาพันธ์ พ.ศ. ๒๕๔๗
สุษม  ศุภนิตย์
ประธานกรรมการขายตรงและตลาดแบบตรง

[เอกสารแนบท้าย]

๑. 
สมุดรับคำกล่าวโทษ
๒. 
บันทึกคำให้การของผู้ถูกกล่าวหาและผู้ต้องหา
๓. 
บันทึกความยินยอมของเจ้าของสิ่งของมอบสิ่งของให้เป็นของแผ่นดิน
๔. 
บันทึกการเปรียบเทียบ
๖. 
สมุดรับคำกล่าวโทษ
๗. 
บันทึกคำให้การของผู้กล่าวหาและผู้ต้องหา
๘. 
บันทึกการเปรียบเทียบ

(ดูข้อมูลจากภาพกฎหมาย)

[๑] ราชกิจานุเบกษา เล่ม ๑๒๑/ตอนพิเศษ ๗๑
ง/หน้า ๕๖/๒๘ มิถุนายน ๒๕๔๗